Ludovicus, Dei gratia Francorum rex, omnibus præpositis et ministerialibus suis ubicumque in terra nostra sint, salutem. Notum vobis esse volumus, quod monachis de Pontigniaco, pro peccatorum nostrorum remissione, dedimus et concessimus quod quicquid per terram nostram duci vel deferri faciant, nunquam inde aliquam consuetudinem tribuant: unde præcipimus vobis ut ubicumque res ipsorum per terram nostram transierint, nullo modo aliquam ab eis consuetudinem exigatis: immo prorsus quietos cum omnibus rebus suis transire dimittatis: et quicquid ipsi vobis dixerint, verum esse non ambigatis; nec Senonensis præpositus de eorum porcis pasnagium umquam capiat. Valete.